<classify> Na. Chiki Mchoma. Ama kweli haki ina tabia za kushinda na muhimu ni Subira tu kisha haki yako utaipata. Sitaki kujilazimisha kuwa na hofu ya kusema ukweli kwa kuwa hofu hiyo wanaistahili wasio na Ukweli. Kwenye Ukweli Uongo Hujitenga. Hakuna asiyejua wala kukumbuka kauli ya mwisho ya Mhe. Waziri dhidi ya TFF na namna ambavyo inaonekana kuna mtu alikuwa nyuma ya ghadhabu ile ya Mheshimiwa Waziri. Waziri aliongea kwa ukali sana na akitoa maelezo yenye mifano tata ikionesha kabisa kuna mtu ambaye anapeleka maneno ya uongo na kumpa Mhe. Waziri. Na kwa kuwa Mhe. Waziri ni Mbobezi wa Sheria pengine alichozingatia ni kufanyika mambo kwa haki na usawa tu wa haki asilia. Kwa nafasi aliyonayo Wizara anayoiongoza Mhe. Waziri ni wazi kuwa anaongoza Wizara yenye idara nyingi ambazo kimantiki nyingine hana ubobezi nazo Kitaaluma zaidi ya kupokea maelezo kutoka kwa Viongozi Wabobezi wa Idara hizo ili kumpa nafasi ya Uwiano wa Kitaarifa. Binafsi najiuliza maswali mepesi tu. Yule aliyemwambia Mhe. Waziri kuwa Kuondoka kwa Kocha Amunike kunatakiwa kuambatane na Kujiuzulu kwa Uongozi wa TFF na haswa Rais Karia anajisikiaje kwa sasa..?? Kwa nini hakumueleza Ukweli Mhe. Waziri kuwa Kocha huwa anasainishwa Mkataba wenye Malengo ambayo huwa anakubali asipoyafikia anatakiwa kuachia ngazi..?? Kwa nini hakumwambia Mhe. Waziri kuwa aombe mkataba wa Kocha Amunike na TFF na kisha ajiridhishe kama kweli kulikuwa na Makosa ya kuondolewa kwa Kocha Amunike nje ya makubaliano ya mkataba..?? Binafsi niliogopa sana kuona Mhe. Waziri ameachwa aseme maneno ambayo kesho yake atakapoambiwa ukweli atajikuta anabadili msimamo wake kama ilivyojitokeza. Hatimaye Juzi Mhe. Waziri katoa kauli kuwa kila kitu kiko sawa... Huyu mtu bado yupo pale Ofisi ya Mhe. Waziri..?? Najipa kazi ya kumtafuta. Hakuishia hapo... Akamshibisha Mhe. Waziri kuwa wachezaji wa kigeni hawafai kuwa wengi kwenye ligi yetu bila kumpa Taarifa za Kitafiti bali kinafiki. Yaani anamuingiza mkenge Mhe. Waziri kwa manufaa yake binafsi pengine na kundi lake fulani. Haiwezekani 4 tu ya wachezaji wa kigeni waliopo nchini waathiri ukuaji wa vipaji vya wachezaji wetu zaidi ya 96 waliopo kwenye ligi. Mtu huyu hakutaka kumwambia kuwa leo hii nchi ina nafasi 4 za Mashindano ya Vilabu vya Afrika ambapo Wachezaji wa Kigeni wametoa mchango mkubwa wa Taifa letu kufikia hapo na kufaidisha nchi kwa wachezaji wetu wengi kupata nafasi ya kushindana Afrika. Hakutaka kumwambia Mhe. Waziri kuhusu bajeti kiduchu waliyokuwa nayo Taifa Stars kupitia TFF ambayo ilikwenda kushindana na Mataifa yaliyokuwa na Bajeti toshelevu kwenye Timu zao za Taifa, AFCON. Kuna watu wana roho mbaya sana...!!! Yeye alitamani tu kumchongea Rais Karia na Jopo lake kwa Mhe. Waziri wajiuzulu eti kwa kuwa Rais wa Shirikisho la Soka la Misri amejiuzulu... Yaani hilo kwake ndilo lililokuwa sahihi nje ya usahihi uliopo. Ngoja Niwaambie...!! Rais Karia,Wachezaji waliopigania Taifa na Benchi la Ufundi lililotufikisha AFCON 2019 wanapaswa kuchongewa Masanamu ya kumbukumbu na kupewa heshima ya Majina yao kwenye baadhi ya Mitaa na pengine Kuwapo kwa Maelezo ya kutosha kuwahusu pale Makumbusho ya Taifa. Mhe. Waziri alikuwa nao bega kwa bega wakati wa mapambano ya kuondoa aibu ya miaka 39 na alishiriki nao vita hiyo Wapambanaji wote aliwaona mstari wa mbele vipi leo Mtu mmoja akose heshima na kujaribu kuchonganisha..?? Anataka tuone kuwa hatuna sababu ya kuwaheshimu na kuheshimu walicholifanyia Taifa..??.. Wanafiki Ni Wasaliti..Tukae Nao Mbali. Chiki Mchoma.  <topic>: michezo 